Sunny Leone

She ben-aghteyr, craishteyder, as eear-ven-aghteyr pornograafagh Americaanagh Canadagh ee **Karenjit** "**Karen**" **Kaur Vohra** (ruggit er 13 Boaldyn 1981), ta mie er enney fo'n ennym ardan eck **Sunny Leone**. V'ee enmyssit myr *[[Penthouse (earishlioar)|Penthouse]]* Pet of the Year 'sy vlein 2003, myr nane jeh'n 12 ard-rolteen pornograafagh 'sy vlein 2010 lesh *[[Maxim (earishlioar)|Maxim]]*, as she cloieder fo conaant lesh Vivid Entertainment v'ee. V'ee er n'indughtaghey stiagh ayns Halley Foaynoo AVN 'sy vlein 2018.

T'ee er ny chloie paartyn ayns taghyrtyn, filmyn, as straihyn çhellveeish ard-stroo seyrey. V'ee taishbynit 'syn ard-stroo da'n chied cheayrt 'sy vlein 2005 tra ren ee obbraghey myr naighteyr carpad jiarg da ny MTV Video Music Awards er MTV India. 'Sy vlein 2011, ghow ee ayrn 'sy straih hellveeish rieughid Injinagh *[[Bigg Boss (straih hellveeish Hindish)|Bigg Boss]]*. CHammah's shen, hebb ee ee yn chlaare rieughid Injinagh *[[MTV Splitsvilla|Splitsvilla]]*.

Ren ee e kied çheet-magh ayns Bollywood 'sy vlein 2012 tra chloie ee 'sy fillym creauagh an-ghraagh *[[Jism 2]]* (2012) lesh Pooja Bhatt as ren ee scughey yn jeeraghey eck dys y chloie ard-stroo lesh *[[Jackpot (fillym 2013)|Jackpot]]* (2013), *[[Ragini MMS 2]]* (2014), *[[Leela (fillym 2015)|Ek Paheli Leela]]* (2015), *[[Tera Intezaar]]* (2017), as y fillym Malayalamish *[[Madhura Raja]]* 'sy vlein 2019.

Marish e coorse-bea 'sy chloie, t'ee er ny ghoaill ayrn ayns faghtyssyn sheerloayrtys goaill stiagh y Rock 'n' Roll Los Angeles Half-Marathon dy hroggal argid da'n American Cancer Society as t'ee er ny hassoo son faghtys soilsheen lesh People for the Ethical Treatment of Animals (PETA) marish moddey sauit as ee greinnaghey er shellooderyn nyn moddeeyn as nyn giyt dy spoiy as dy neaghtyraghey.

## Bea leah
Va Karenjit Kaur Vohra ruggit er 13 Boaldyn 1981 ayns Sarnia, Ontario, lesh paarantyn Punjabagh Injinagh Sikhagh. As ee ny caillin aeg, denmys ee hene myr caillin ayns breeçhyn, as v'ee feer roortagh as chloie ee hockee straiddey marish ny guillyn.

Ga dy nee Sikhee va'n lught-thie eck, ren e paarantyn ish dy chlaaraghey ayns scoill Catoleagh er-yn-oyr dy row ad smooinaghtyn nagh veagh frastyl er scoill heayagh sauçhey j'ee. Tra v'ee tree bleeaney jeig d'eash, ren e lught-thie arraghey dys Fort Gratiot, Michigan, as, eisht, dys Lake Forest, California, y chied vlein ny lurg, red ren cooilleeney brann e shenn-phaarantyn dy haglym y slane lught-thie ayns un voayl. Haghyr e kied phaag as ee un vlein jeig d'eash, chaill ee e moidynoilaght as ee 16 bleeaney d'eash marish cloieder bluckan bascaidagh, as ren ee feddyn magh y daa-cheintyssaght eck as ee 18 bleeaney d'eash.

## Coorse-bea pornograafagh
Roish my jagh ee stiagh gobbraghey 'sy çhynskyl pornograafaght, ren Leone obbraghey ec thie fuinnee Germaanagh, ec shapp Jiffy Lube, as ny s'anmee ayns colught keesh as scuirr. Ec y traa cheddin, v'ee jannoo studeyryssyn as ee gearree ve ny boandyr.

As ee reih ennym da'n choorse-bea eck da sleih aasit, dooyrt Leone dy nee Sunny yn feer-ennym eck as dy row Leone reiht lesh Bob Guccione, eear-hellooder er yn earishlioar *Penthouse*. Erreish j'ee shassoo son yn earishlioar shen, v'ee enmyssit myr *Penthouse* Pet of the Month da'n chur-magh ayns Mayrnt 2001, as, lurg shen, haink taishbynys eck ayns lhieggan feailley 2001 jeh'n earishlioar *[[Hustler (earishlioar)|Hustler]]* myr Hustler Honey. T'ee er ny ve taishbynit ayns earishlioaryn elley lheid as *[[Cheri]]*, *[[Mystique Magazine]]*, *[[High Society (earishlioar)|High Society]]*, *[[Swank (earishlioar)|Swank]]*, *[[AVN (earishlioar)|AVN Online]]*, *Leg World*, *[[Club International]]*, as *[[Lowrider Magazine|Lowrider]]*, choud's ta e treishtyn er-linney goaill stiagh ModFX Models, Suze Randall, Ken Marcus as Mac & Bumble.

'Sy vlein 2003, v'ee enmyssit myr "''Penthouse'' Pet of the Year" as chloie ee 'sy feeshan *[[Penthouse Pets in Paradise]]* marish Tera Patrick as Kyla Cole. 'Sy vlein 2005 ren Adam & Eve pointeil ish myr ynnydagh creckyn eddyr-voggyl y choose heear.

Y vlein cheddin, ren Leone fo-screeu conaant tree bleeaney rish Vivid Entertainment as hie ee stiagh 'sy phornograafaght chreoi, as ee ginsh nagh jinnagh ee agh reayrtyssyn lesbeeagh. Va'n chied fillym eck enmyssit *[[Sunny (fillym pornograafagh)|Sunny]]*, as v'eh er ny skeaylley magh ayns Mee ny Nollick 2005. Y chied fillym elley, *[[Virtual Vivid Girl Sunny Leone]]*, she eshyn va'n chied enmys eddyrobbragh da Leone, y chied Vivid Girl ("Caillin Vivid") ren lheid fillym. Ga nagh row ad filmaghey agh feie kiare laaghyn, chossyn y fillym j'ee e kied Aundyr AVN (y DVD Eddyrobbragh Share). Lurg shen, haink ny filmyn *[[Sunny Loves Cher]]*, haishbyn e kied spootey er y scaailan, as *[[The Female Gardner (fillym pornograafagh)|The Female Gardner]]* marish Mikayla Mendez as Daisy Marie.

She *[[It's Sunny in Brazil]]*, v'er ny filmaghey 'sy Vrasseel, as *[[The Sunny Experiment]]* va'n daa fillym jerrinagh lesh Leone fo conaant marish Vivid. Va ny filmyn skeaylt magh ayns Jerrey Fouyir as Mee ny Nollick 2007 er lheh.

Ayns Boaldyn 2007, erreish j'ee fo-screeu conaant reesht rish Vivid son shey filmyn elley, choard Leone rish e kied reayrtyssyn guilley/doodee marish e guilley nasht, Matt Erikson, er lheh. Y vlein cheddin, hie ee fo'n skynn da mooadaghey keeaghyn, as ghlack ee e kied fillym fo'n chonaant noa va enmyssit *[[Sunny Loves Matt]]*. Son y fillym shen, v'ee enmyssit da tree (ass shey) aundyr AVN 'sy vlein 2009, chammah as reihys da Cloieder Bwoirrin y Vlein. Lurg shen, ren ee *[[The Other Side of Sunny]]* ayns Jerrey Fouyir 2008, y fillym jerrinagh ren ee marish Erikson.

Ayns Jerrey Geuree 2008, ren Leone fogrey magh nagh row ee foast lhiettalit da Erikson, as dy ren ee reayrtyssyn marish aghteyryn elley, goaill stiagh Tommy Gunn, Charles Dera, James Deen as Voodoo.

'Sy vlein 2009, ren Vivid skeaylley magh yn ynrican fillym da sleih aasit, *[[Sunny B/G Adventure]]*, raad t'ee cloie marish ymmodee dy chloiederyn fillym firryn. Y skeaylley jerrinagh eck lesh Vivid – *[[Undress Me]]*, ren ee cloie eh marish un aghteyr forryn dy liehlagh, Daniel Weber (chloie eh fo'n ennym ardan Ariel King), haink dy ve ny ghooinney poost ree.

Ayns Luanistyn 2009, ren ee fogrey magh launshey e seyrlann hene, Sunlust Pictures, marish Daniel Weber myr e commagh. Ren Leone fogrey magh plannyn dy screeu, dy stiurey, as dy chroo e cowrey hene dy filmyn pornograafagh 'sy ventyr noa marish Vivid Entertainment myr y rheynneyder eck. Y chied ghientyn seyr eck, *[[The Dark Side of the Sun (fillym pornograafagh)|The Dark Side of the Sun]]*, v'eh er ny skeaylley ayns Mayrnt 2009, as v'eh er ny haishbyney da'n chied cheayrt ec yn Erotic Heritage Museum ayns Las Vegas. Ayns Mean Souree 2009, stiur ee bing reihys ayns Las Vegas da'n nah ghientyn seyr eck va enmyssit *[[Sunny Slumber Party]]*, v'er ny skeaylley magh ayns Mean Fouyir 2009. Haink tree ard-fillym pornograafagh hene-ghientit elley ny yei; *[[Gia Portrait of a Porn Star]]* (2010) va enmyssit da shiartanse d'aundyryn AVN, *[[Roleplay (fillym pornograafagh 2011)|Roleplay]]* (2011), as *[[Goddess (fillym pornograafagh 2012)|Goddess]]* (2012) haishbyn e kied reayrtys thoanney.

'Sy vlein, as ee seyrit veih kianglaghyn liehlaghys rish Vivid, ghow Leone toshiaght gobbraghey marish seyrlannyn as cloiederyn elley. Chroo ee barganeyn marish colughtyn lheid as PPPcard, AdultPokerParty.com, Brickhouse, Flirt4Free, Totemcash, as Imlive dy chreck as dy rheynn e stoo harrish yn eddyr-voggyl as er meanyn elley. Chossyn ee "Babban Eddyr-voggyl y Vlein" ec Aundyryn XBIZ 2008. Ta e ynnydyn-eggey as anaaseyn dellal stiurit fo'n chione-cholught Leone L.L.C. Ayns co-akin ayns Averil 2012, hoilshee ee dy row 80 'sy cheead jeh'n traght, as 60 'sy cheead jeh'n çheet-stiagh, er yn ynnyd-eggey eck çheet ass yn Injey.

Ghow Leone ayrn 'sy Vivid Comedy Tour, as t'ee er ny chraishtey da çhaglym Vivid Footwear. Chammah's shen, ta Leone er ny ghoaill ayrn ayns taghyrtyn lheid as y Lingerie Bowl lesh Vivid/ClubJenna as y Hot Rod Night lesh Vivid. 'Sy vlein 2006, ren Doc Johnson launshey pitt phoagey va kiaddit er cummey yn ine eck, as 'sy vlein 2008 va'n craader Sunny Leone Exciter er ny skeaylley magh. Ghow Control MFG ymmyd jeh tuarastyl Leone marish tuarastlyn caillinyn Vivid elley, dy vargey yn linney jeh buird skyrraghtyn oc. T'ee piyrit rish Gab Ekoe, nane jeh markee Team Control. Chammah's shen, ren Leone launshey e linney hene jeh eaddagh crackan as cooid elley goaill stiagh linney cliejeenys daiman.

Ayns Mean Fouyir 2009, va app iPhone jeant ass çhaglym dy fotografeeyn neu-rooisht, feeshanyn ennagh, as blog screeuit lesh rolteen pornograafagh lowit lesh Apple as currit er creck ayns shapp iTunes, y chied app lesh rolteen pornograafagh va lowit dy h-oikoil.Roish Toshiaght Arree 2010, va'n app er ny gholtey lesh Apple veih'n çhapp.

Va Leone reiht 'stiagh 'sy 13oo ynnyd (veih'n 41d ynnyd 'sy vlein 2007) er rolley "Top 100 Porn Stars" lesh *[[Genesis (earishlioar)|Genesis]]*, 'sy 34oo ynnyd er "Top 50 Coolest Desis of 2004" lesh Desiclubs.com, as myr nane jeh ny "40 under 40" er ynnyd-eggey yn earishlioar *AVN Online*. 'Sy vlein 2010, v'ee enmyssit lesh *[[Maxim (earishlioar)|Maxim]]* myr nane jeh'n 12 ard-rolteen bwoirrin 'sy phornograafaght. 'dy vlein 2012, v'ee reiht stiagh 'sy 82h ynnyd ayns rolley ny "Top 99 Women" lesh AskMen.com as v'ee enmyssit lesh CNBC myr nane jeh'n 12 rolteen pornograafagh smoo mianit.

'Sy vlein 2013, ren ee fogrey magh dy row ee girree magh ass y çhynsyl pornograafagh as ee gra: "Ta'n aigh shooyl marym dy vel y lught fakin doltey mish. Ta mee er jeet veih shen [y çhynskyl pornograafagh]. Cha nel plan aym dy gholl er ash ayn."

'Sy vlein 2016, v'ee reiht mastey yn rolley 100 Women lesh y BBC. Ren yn earishlioar çhaghnoaylleeaght *[[Exhibit (earishlioar)|Exhibit]]* taishbyney Leone myr y caillin coodee da'n chur-magh Yerrey Fouyir 'sy vlein 2016.

## Cloiaghyn ard-stroo roish 2011
Haghyr y chied chloie lesh Leone 'sy vlein 2005, tra v'ee ny naighteyr carpad jiarg da ny MTV Awards er MTV India. Chammah's shen, va cloie cameo eck 'sy fillym *[[The Girl Next Door (fillym 2004)|The Girl Next Door]]*, va cloiet ayns feeshan Ja Rule 'syn arrane echey "Livin' It Up," as ayns feeshan lesh Kidd Skilly. Ta treishtyn elleyv lhee goaill stiagh *Wild On!* lesh E! as *After Dark* lesh y Sundance Film Festival. She costreeuder va Leone 'sy nah imbagh jeh'n straih rieughid *[[My Bare Lady (straih hellveeish)|My Bare Lady 2: Open for Business]]* lesh Fox, raad ren possan dy ven-aghteyryn pornograafagh brastylyn ayns tilgey eieyn dellal as kys ve rahoil ayns seihll y dellal. Chammah's y filmaghey lhee er *[[Debbie Does Dallas]]* 'sy vlein 2007, ghow Leone ayrn 'syn obbyr feanishagh fo'n ennym cheddin lesh Showtime as eh scrutaghey gientyn y fillym as beaghyn persoonagh ny rolteenyn ayn.

Hoilshee ee dy jinnagh ee coorse-bea ayns Bollywood dy beagh yn argid dy mie. Hebb stiureyderyn Injinagh paartyn roish shen, agh cha row ee gerjoil rish ny paartyn shen. Hebb y stiureyder Mohit Suri j'ee yn ard-phaart 'sy fillym *[[Kalyug (fillym 2005)|Kalyug]]* echey, agh reih eh Deepal Shaw er-yn-oyr dy row leagh cloie Leone, v'er $1 villioon, ro-gheyr da. T'ee er ny ghraa dy nee Aamir Khan e reih aghteyr ayns Bollywood, as dy vel ny smoo na 60% jeh ny baanreydee eck ass yn Aishey Yiass.

'Sy vlein 2008, ren Leone fogrey magh dy vees ee cloie ayns fillym contoyrtys jantys ard-stroo enmyssit *Pirates Blood*, v'er ny filmaghey 'syn Omaan. Va'n filmaghey jeant lurg daa hiaghtin as v'eh kiarit dy ve skeaylt magh ayns geurey yn vlein 2008. Chammah's shen, hooar Leone paart ayns *[[Middle Men (fillym)|Middle Men]]*, obbyr heyr lesh y ghienteyder Chris Mallick bentyn rish ruggyr y çhynskyl pornograafagh er-linney va kiarit da skeaylley magh theateragh 'sy vlein 2009. Chloie ee lhieggan jee hene 'sy fillym *[[The Virginity Hit]]* (2010) raad v'ee faillit son geamneeaght yn ard-characteyr dy scryssey.

Ta Leone er ny yannoo taishbynyssyn ec taghyrtyn lheid as y SEMA International Auto Salon 'sy vlein 2002, 'syn Extreme Autofest Pomona 'sy vlein cheddin, as ayns World Series of Poker, 2006 ayns Las Vegas. Chamma's shen, ren ee obbraghey myr ben-oastagh ec taghyrtyn ayns clubyn lheid as y Mansion ayns Miami as y Highlands ayns Hollywood.

'Sy vlein 2005, v'ee enmyssit 'syn earishlioar *[[Forbes]]* ayns ekaal bentyn rish Vivid Entertainment. T'ee er ny ve taishbynnit chammah ayns earishlioaryn ard-stroo lheid as *[[FHM]]*, *[[Front (earishlioar)|Front]]*, as *[[Jane (earishlioar)|Jane]]*. 'Sy vlein 2007, v'ee taishbynit mastey mraane Vivid Girls elley ayns boayrd fogrey  er yrjid ayns Times Square ec W. 48th Street as Seventh Avenue. T'ee coontit mastey ny *Penthouse* Pets ta ry-akin 'sy ghamman-feeshan *[[Pocket Pool]]* (2007), as v'ee taishbynit ayns lioar voayrd caffee enmyssit *[[Naked Ambition: An R Rated Look at an X Rated Industry]]* lesh Michael Grecco.

## Coorse-bea filmyn Injinagh

### ''Bigg Boss'' as yn entreilys eck ayns Bollywood (2011–2013)

'Sy vlein 2011, ghow ee ayrn 'sy straih rieughid Injinagh *[[Bigg Boss (straih hellveeish Hindish)|Bigg Boss 5]]*, as hie ee stiagh 'sy thie er y 49oo laa. Ansherbee, cha ren ee kiaullanaghey e staydys myr rolteen pornograafagh as dreggyr ee rish e sheshey thie Pooja Bedi dy nee craishteyder as rolteen çhellveeish feie jeih bleeaney ayns ny Steatyn Unnaneysit v'ee. V'eh fogrit magh dy nee ish va bun lesh boiranys mastey'n phobble as hoshee 8,000 eiyrtyssee noa geiyrt urree er Twitter lurg wheesh as daa laa as Google gra dy daghyr "brishey magh" ayns earroo ny ronsaghyn jee. Chammah's shen, va aghinyn jeant as currit da Shirveishaght Fysseree as Scaalheanee yn Injey lhiassaghey dy row yn bollagh çhellveeish Colors gardjaghey as moylley yn phornograafaght er-yn-oyr dy row Leone er y chlaare; Va'n Indian Artistes and Actors Forum coontit mastey ny h-accanee cur liorish Anurag Thakur, oltey lesh Lok Sabha as kione skian aeglagh Phartee Bharatiya Janata. V'ee ceaut magh er y 91d laa. 

Car y shayll eck ayns thie *Bigg Boss*, haink y jantagh fillym Bollywood Mahesh Bhatt stiagh 'sy thie ny quaiyl rish tammylt beg as hebb eh yn ard-phaart ayns *[[Jism 2]]* (fillym eiyrtyssagh y fillym *[[Jism (fillym 2003)|Jism]]* veih'n vlein 2003 lesh Dino Morea) j'ee. Ghlack ee rish, as reh thie gientynagh Pooja Bhatt, Fish Eye Network, as jantagh Leone resooney yn fillym nyh s'odjey. Hie Leone stiagh ayns Bollywood 'sy vlein 2012 lesh y fillym *Jism 2* lesh failt vog chremeydagh agh rah traghtee echey.
Ren Leone fo-screeu conaant da'n nah fillym Bollywood eck, *[[Ragini MMS 2]]*, fillym eiyrtyssagh lesh y fillym atçhim tessenagh *[[Ragini MMS]]* lesh Ekta Kapoor. Va Leone taishbynit ayns *[[item number]]* 'sy fillym *[[Shootout at Wadala]]* (2013) lesh Sanjay Gupta as Ekta Kapoor. Y chied phaart elley lhee, v'eh lesh Kaizad Gustad 'sy fillym *[[Jackpot (fillym 2013)|Jackpot]]* echey, fillym hooar drogh-choontyssyn veih ny cremeyderyn.

### ''Ragini MMS 2'' as rah s'odjey (2014–jiu)

She yn fillym atçhim *[[Ragini MMS 2]]*, haink dy ve feer rahoil ec ny h-oikyn tiggad, va'n chied skeaylley ec Leone 'sy vlein 2014. Hooar cloie Leone moylley veih dagh kerroo as dooyrt y cremeyder Mohar Basu dy nee äshlish"va'n obbyr eck. Y cremeyder Taran Adarsh, dooyrt eh dy vel Leone "gymmyrkey yn karacteyr dy souyr." Ayns Mee Houney 2013, hickyree ee dy row plan eck e kied fillym Tamilish dy yannoo lesh *[[Vadacurry]]* haink magh ayns Boaldyn 2014 as ish er taishbynir ayns cloie beg er lheh. Lurg shen, ren ee cloie 'syn *item number* "Pink Lips" da'n fillym *[[Hate Story 2]]*. Lurg "Pink Lips", chloie ee reesht ayns *Shake That Booty* noi Mika Singh veih'n fillym echey *[[Balwinder Singh Famous Ho Gaya]]*. Ren ee e kied çheet-magh 'sy çhynskyl scannaneaght Teloogooish lesh cameo ayns *[[Current Theega]]* noi Manchu Manoj as Rakul Preet Singh raad chloie ee paart yn ynseyder scoill.

Eisht, va Leone er ny taishbyney 'syn *item song* "Sesamma Bagilu Tegiyamma" 'sy fillym Kannadish *[[DK (fillym)|DK]]*, y chied çheet-magh j'ee ayns çhynskyl scannaneaght y Channadish. Ayns Averil 2015, chloie Leone 'sy fillym creauagh kiaullee *[[Leela (fillym 2015)|Ek Paheli Leela]]* lesh Bobby Khan, raad chloie ee paartyn dooblagh myr Leela, caillin aalin balley beg çheerey, as Meera, sur-chraishteyder as Milaan. Va'n fillym er ny skeaylley magh er 10 Averil 2015. Cha row monney barelyn jarrooagh ec y fillym, agh haink rah lesh as eh er ny chosney ₹27.47 crore (US$3.2 millioon ec y traa) ec ny h-oikyn tiggad. Lurg brishey beg, as lurg skeaylley magh *Ek Paheli Leela*, chloie ee ayns *[[Kuch Kuch Locha Hai]]* lesh Devang Dholakia as eh er ny skealley magh er 8 Boaldyn 2015. Chloie ee paart rolteen fillym noi Ram Kapoor, Evelyn Sharma, as Navdeep Chabbra. Cha row yn fillym rahoil erbee. Ren ee e nah arrane Kannadish "Kamakshi" veih'n fillym *Luv U Alia*. Ec jerrey yn vlein 2015, chloie ee cameo ayns *[[Singh is Bling]]* lesh Akshay Kumar.

Ayns Jerrey Geuree 2016, chloie ee 'sy fillym aitt da sleih aasit *[[Mastizaade]]* lesh Milap Zaveri, v'er ny skeaylley magh er 29 Jerrey Geuree 2016, raad chloie ee ny shuyraghyn lannoonagh Laila as Lily Lele cur liorish Tusshar Kapoor as Vir Das. Hooar y fillym barelyn meanagh mestit as she cosneyder argid meanagh v'eh. Er lesh un chremeyder, "Foddee nagh vel Leone ny share na'n fillym shoh, agh she ish y red share ayn." She *[[One Night Stand (fillym 2015)|One Night Stand]]* lesh Jasmine D'souza as marish Tanuj Virwani y chied fillym elley eck as eh er ny skeaylley magh er 6 Boaldyn 2016. Cha dooar eh agh barelyn mestit, agh cha row rah erbee echey ec ny h-oikyn tiggad. She *[[Beiimaan Love]]* lesh Rajeev Chaudary noi Rajneesh Duggal y fillym jerrinagh 'sy vlein 2016 ren ee as eh skeayllit magh er 14 Jerrey Fouyir 2016. Hooar ee mooarane moylley da'n chloie ren ee, agh hooar y fillym hene barelyn jiooldagh as cha row eh rahoil. Chloie ee chammah 'syn arrane "Tu Zaroorat Nahi Tu Zaroori Hai" marish Sharman Joshi ayns *[[Fuddu]]* as yn *item song* "Choli Blockbuster" da'n fillym *Dongri Ka Raja*. Ayns Mee ny Nollick 2016, va e arrane "Laila Main Laila" veih *[[Raees (fillym 2017)|Raees]]* marish Shah Rukh Khan er ny skeaylley magh.

Ayns Averil 2017, chloie ee ayns cameo 'sy fillym *[[Noor (fillym 2017)|Noor]]* lesh Sonakshi Sinha raad chloie ee paart ben-aghteyr. Eisht, chloie ee 'syn arrane "Piya More" marish Emraan Hashmi ayns *[[Baadshaho]]* lesh Milan Luthria. Ny s'anmee, chloie ee 'syn arrane "Trippy Trippy" 'sy fillym filley er-ash *[[Bhoomi (fillym 2017)|Bhoomi]]* lesh Sanjay Dutt v'er ny skeaylley magh er 22 Mean Fouyir 2017. Chammah's shen, ren ee e kied çheet-magh ayns filmyn Marathish as Bengaalish 'sy vee cheddin lesh ny h-arraneyn "Kuth Kuth Jayacha Honeymoon La" ayns *[[Boyz (fillym)|Boyz]]* lesh Vishal Devrukhkar as "Chaap Nishna" ayns *[[Shrestha Bangali]]* lesh Swapan Saha. Lurg shen, chloie ee 'syn arrane "Deo Deo" da'n fillym Teloogooish *[[PSV Garuda Vega]]* lesh Rajasekhar She *[[Tera Intezaar]]*, lesh Arbaaz Khan as v'er ny stiurey lesh Rajeev Waliava, va'n fillym ard-stroo jerrinagh as ee cloie ayn. Hie yn fillym mag her 1 Mee ny Nollick 2017.

Ren y gienteyder as y rheynneyder Bharat Patel cassid er Leone er neu-filley leagh fo-screeuee hooar ee son cloie daunse er lheh dy yannoo da'n fillym echey, *[[Patel Ki Punjabi Shaadi]]*, erreish da yn paart shen dy gholley magh.

Va Leone reiht lesh bing y Network 7 Media Group myr "Ben-aghteyr Cooishyn Injinagh y Vlein 2018", aundyr va bunnit lesh Satya Brahma ec y nuyoo *Annual [[India Leadership Conclave]] & Indian Affairs Business Leadership Awards* 'sy vlein cheddin.

Va hene-veashnys Leone enmyssit *[[Karenjit Kaur – The Untold Story of Sunny Leone]]*, straih voggylagh vunneydagh lesh ZEE5, skeaylt magh er yn ardan er 16 Jerrey Souree 2018. Ta'n straih ginsh fo'n jurnaa eck veih caillin meanvrastyllagh 'sy Chanadey dys y pheiagh smoo shirrit er Google 'syn Injey. Ta'n straih goaill toshiaght 'sy lambaanid eck myr Gogu dys y chombaase stiagh 'sy çhynskyl pornograafagh as, eisht, y jurnaa eck dys Bollywood. Ta'n straih ry-akin 'sy Vengaalish, 'sy Tamilish, 'sy Teloogooish, as 'sy Varathish.

## Screeudeyr
She çhaglym daa skeeal giare yeig va screeuit lesh Sunny Leone eh *Sweet Dreams*. V'ad soilshit magh dy bun-earrooagh myr lioar-L as er nyn launshey er 22 Averil 2016 lesh Juggernaut Books 'syn app shooylagh oc. Va skeeal currit magh er yn app dagh oie ec 10 l.m.. Va lhieggan pabyragh 200 duillagyn er ny launshey 'sy vlein 2016 chammah.

Va'n lioar er ny oltaghey dy mie lesh y *[[Hindustan Times]]*, as dooyrt y fwirran ayn dy vel "skeealyn Sunny dy beayn jerkallagh. Cha nel karacteyryn cramp ny neuhaitnysagh ayn as t'ad beaghey ayns seihll ta begnagh cosoyllagh rish Thalloo Valentine marish ny creeaghyn bane-yiarg as y soilshaghey bog ayn."

Ayns co-akin marish y Press Trust of India, cheau Leone soilshey dy row yn lioar screeuit eck veih perspectaght fir as mraane, as choud's v'eh screeuit da'n daa cheintys, v'eh jeerit da mraane er y chooid smoo, as ee gra, "Screeu mee ny skeealyn shoh, as mish smooinaghtyn er ny vees ben shirrey dy lhaih." Dooyrt Leone dy nee eshyn y "chied tra t'ee er ny screeu red erbee gollrish shoh." 'Sy cho-akin, dinsh ee fo'n aght dy daink Juggernaut Books j'ee marish yn eie shen dy screeu lioar.

She *Sweet Dreams* va "Book of the Week" ("Lioar y çhiaghtin") lesh *[[Elle (yn Injey)|Elle]]* ayns Averil 2016. Er lesh y toilsheyder, "Ny bee shirrey fanseeyn ny feddishyn crootagh ayns shoh; myr screeudeyr, ta Leone er çheu yn tauçhys." Ansherbee, chur barel lioaragh ayns *[[Bollywood Hungama]]* feysht magh bentyn rish contoyrtyssyn Sunny as ad smooinaghtyn foddee nagh row contoyrtys erbee voeeish hene dys y lioar, faagail magh e jalloo er y choodagh. Ta'n barel lioaragh cur geill "nagh vel notey lesh yn ughtar, nagh vel meer wooise ayn, as nagh vel roie-raa ayn."

## Sheerloayrtys

'Sy vlein 2004, ghow Leone ayrn 'syn aghtys *No More Bush Girls*, raad ren ish as shiartanse dy ven-aghteyryn pornograafagh mianit baarey nyn glooieagh as ad çhionnraa noi eaghtyraneys George W. Bush. Ayns Boaldyn 2008, ghlack ee feeshan moyllee da Declare Yourself, faghtys neuvondeishagh neupharteenagh da claaraghey voteyryn as eh jeeraghey er sleih eddyr 18 as 29 bleeaney d'eash. Chowree ee dy nee Barack Obama vees y reihys eck ayns reihys eaghtyraneagh ny Steatyn Unnaneysit 'sy vlein 2008 er-yn-oyr dy row ee smooinaghtyn dy beagh eh ny smoo caarjoil er çheu dellal da'n çhynskyl pornograafagh na veagh John McCain. Chammah's shen, ren ee skeaylley magh fogrey shirveish heayagh er lieh yn ASACP, greinnaghey mainshtyryn moggylagh da ynnydyn-eggey pornograafagh dy choadey nyn ynnydyn veih paitçhyn lesh lipaid RTA.

'Sy vlein 2013, hass Leone da faghtys soilsheen PETA as ee greinnaghey er shellooderyn moddeeyn as kiyt ad dy nyn spoiy. Ayns co-akin son PETA India, dooyrt Leone, "Ta mee credjal dy vel chooilley voddey ve spoit. Cha nel oo shirrey çhymshal ny moddeeyn as ny kiyt gyn thie dy varraghtyn. As ta'n spoiy freayl ad slane as follan." Denmys PETA ee myr y "Person of the Year" oc 'sy vlein 2016.

## Bea phersoonagh
Ayns Mean Souree 2006, haink Leone dy ve ny seyraanagh Americaanagh, agh dooyrt dy beagh ee freayl e seyraanaght Canadagh myr seyraanagh dooblit. Er 14 Averil 2012, ren ee fogrey magh dy nee cummaltagh yn Injey t'ee, as dooyrt ee ayns co-akin rish *[[The New Indian Express]]* dy nee Seyraanagh Harrish Mooir yn Injey v'ee er-yn-oyr dy ren e paarantyn beaghey 'syn Injey. Hirr ee y sorçh seyraanaght shen roish my ren ee filmaghey *Jism 2*.

She kiuttag ee Leone.

Ta anaase mooar ec Leone 'sy claynt as 'syn ollanid as t'ee er ny ve taishbynit ayns shiartanse dy chooid-chlouit ard-stroo. Ta Leone er ny craishtey eaddeeyn follanid da'n chowrey spoyrt Fantasy Fitness as er lhee dy vel ee tannaghtyn follan lesh lheiltyssyn cho mennick as foddee ee dyn bwooise da'n skedjal tarroogh eck, as dooyrt ee 'syn earishlioar *[[Men's Fitness]]*, "Ta mee geabbey dy ee dy follan&nbsp;– ymmodee dy ghlassraghyn, giu bainney dagh laa."

Ren art ayns *[[Eye Weekly]]* 'sy vlein 2008 insh dy row "Leone jannoo y chooid share dy reayl kiangley rish tradishoonyn Sikhagh, feeu 'sy çheiltynys dyn 'sy chliaghtey. Agh cha nel eh liklee dy jinnagh ee e coorse bea dy obbal kyndagh rish y chraueeaght" as dy dooyrt Leone "Nee caillinyn faagail y çhynskyl as ad gra dy ren ad feddyn magh Jee. Agh, she in firrinys t'ayn na dy row as dy vel Jee lhieu ooilley yn traa." 

Va tuarastyl chied fysseree poleenyn jeant noi Leone ayns Boaldyn 2015 lesh ben ayns Mumbai as ee gra dy vel ynnyd-eggey Leone scryssey cultoor yn Injey. Ren cyber-chillag poleenyn Thane cur magh tiggad j'ee son rheynnyn 292, 292A, 294, foddee cur ee dys y phryssoon, keesh cherree, ny yn daa red. Dooyrt ard-scruteyr poleen JK Sawant, "Cha nel shin jargal dy chur lhiettrimys er yn ynnyd-eggey, agh nee shin cur feysht er yn obbreyder stoo plaiyntagh dy scryssey magh."

### Poosey as lught-thie

Ga dy vel ee daa-cheintyssagh, t'ee er ny ghraa dy vel ee ny smoo cleaynit da fir. She leggad lesh yn 'er aitt shassagh Canadagh Injinagh Russell Peters derrey v'ad er ny scarrey veih y cheilley 'sy vlein 2007. Lurg shen, ren ee goll magh marish Matt Erikson, lhiass-eaghtyrane margeeaght ec Playboy Enterprises. Lurg shayll as ee nasht rish Erikson, ren ad scarrey veih y cheilley 'sy vlein 2008. Dooyrt ee ayns co-akin ec toshiaght y vlein 2011 dy row ee poost rish Daniel Weber, aghteyr, gienteyder, as greeseyder dellal Americaanagh. Car e shayll ayns thie *Bigg Boss* ny s'anmee 'sy vlein cheddin, dooyrt ee, roish my row ee poosit rish Weber, nagh row ee smooinaghtyn dy mie mychione Weber as dy daink ee dy moal rish y chied date oc agh dy ren ee ceaghley yn barel eck lurg chur eh 24 roseyn dys e shamyr thie oast eck.

Ayns Jerrey Souree 2017, ren Leone as Weber doltey yn chied phaitçhey oc veih Latur, balley beg ayns Maharashtra. Y caillin aeg, denmys ad Nisha Kaur Weber, v'ee 21 vee ec traa yn doltee oc. Ren y ben-aghteyr Sherlyn Chopra shickyraghey yn naight tra screeu ee çhaghteraght chogherjee er ny meanyn sheshoil er 20 Jerrey Souree 2017.

Er 4 Mayrnt 2018, ren Leone as Weber fogrey magh dy row lannoon guillyn oc er ny ruggyr lesh y phiyr trooid  her husband announced the birth of their twin boys, born through ynnydeyraght. Denmys ad ny guillyn Asher Singh Weber as Noah Singh Weber.

Ren Leone as e lught-thie arraghey stiagh ayns thie noa ayns Mumbai, Maharashtra er Ganesh Chaturthi, haghyr er 13 Mean Fouyir 2018.

## Obbraghyn
### Rolley filmyn

### Rolley lioaryn
* 

## Aundyryn as enmyssaghtyn

## Jeeagh er neesht
* Rolley aghteyryn pornograafagh ayns filmyn ard-stroo
* Pornograafaght 'syn Injey

## Imraaghyn

## Kianglaghyn magh

* 
* 
*  
* 
* 
* 
* 
* 
* 
*